NARIADENIE RADY (ES) č. 493/2005
zo 16. marca 2005,
ktorým sa mení a dopĺňa príloha I k nariadeniu (EHS) č. 2658/87 o colnej a štatistickej nomenklatúre a o Spoločnom colnom sadzobníku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 26,
so zreteľom na návrh Komisie,
keďže:
(1)
V kombinovanej nomenklatúre, stanovenej v prílohe I k nariadeniu Rady (EHS) č. 2658/87 (1), číselné znaky KN pre monitory sú 8471 a 8528.
(2)
Pre zatriedenie monitorov mimo číselného znaku KN 8528 majú byť splnené určité podmienky. Konvergencia informačnej technológie, spotrebiteľskej elektroniky a nových technológií vytvorila situáciu, kde nie je možné určiť pri zatrieďovaní monitorov podľa jednoduchých technických vlastností hlavný účel príslušného monitora. Z judikatúry Súdneho dvora Európskych spoločenstiev vyplýva, že zatriedenie nemôže byť založené na skutočnom využití. Správne zatriedenie jednotlivých výrobkov má byť podľa objektívnych a kvantitatívnych údajov. V súčasnosti nie je možné stanoviť jednoznačné kritériá, ktoré by túto požiadavku spĺňali.
(3)
Obchodné údaje ukazujú, že v súčasnosti monitory, ktoré používajú technológiu plazmového displeja alebo displeja s tekutými kryštálmi s obrazovkou o rozmeroch 48,5 cm alebo menej a s formátom obrazovky 4:3 alebo 5:4, sa používajú najmä ako výstupné jednotky prístrojov automatického spracovania údajov. Tieto monitory však vedia často reprodukovať video obrazy zo zdroja iného, ako je prístroj automatického spracovania údajov, a teda nespĺňajú podmienku výhradného alebo zásadného použitia týchto prístrojov. Takéto monitory nie sú preto zahrnuté v Dohode o obchode s produktmi informačných technológií (2) alebo v oznámení o jej implementácii, ktoré obe boli Spoločenstvom schválené rozhodnutím Rady 97/359/ES z 24. marca 1997 o odstránení ciel na výrobky informačných technológií (3).
(4)
Je v záujme Spoločenstva, aby na určitú dobu úplne pozastavilo autonómne clá Spoločného colného sadzobníka na monitory, ktoré používajú technológiu plazmových displejov alebo displejov s tekutými kryštálmi s obrazovkou o rozmeroch 48,5 cm alebo menej a s formátom obrazovky 4:3 alebo 5:4 a ktoré spadajú pod číselný znak KN 8528 21 90. Platnosť tohto opatrenia by sa preto mala ukončiť do 31. decembra 2006, pokiaľ Rada nerozhodne o jeho predĺžení.
(5)
Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť.
(6)
Keďže zmeny a doplnenia zavedené týmto nariadením sa majú uplatňovať od toho istého dátumu ako kombinovaná nomenklatúra pre rok 2005, stanovená nariadením Komisie (ES) č. 1810/2004 (4), toto nariadenie by malo nadobudnúť účinnosť okamžite a malo by sa uplatňovať od 1. januára 2005,
PRIJALA TOTO NARIADENIE:
Článok 1
Text v stĺpci 3 pre číselný znak KN 8528 21 90 v kapitole 85 oddiele XVI druhej časti Zoznam colných sadzieb prílohy I k nariadeniu Rady (EHS) č. 2658/87 sa nahrádza takto
„14 (5)“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. marca 2005